Man lewenslank tronk toe ná hy buurvrou verkragArgieffoto ŉ 24-jarige man is Donderdag in die KwaMhlanga-streekshof in Mpumalanga tot lewenslange tronkstraf gevonnis vir die verkragting van sy 43-jarige buurvrou. Monica Nyuswa, woordvoerder van die Nasionale Vervolgingsgesag (NVG) in Mpumalanga, sê die man, Jackson Nkosi, het September 2018 na sy buurvrou se huis in Moloto, KwaMhlanga, gegaan om klaarblyklik ŉ selfoon te leen. Hy het vir haar gesê dat sy huis se krag af is en dat hy die selfoon as ŉ flits wil gebruik. “Die buurvrou het ŉ paar minute later na Nkosi se huis gegaan om haar selfoon te gaan haal. Kort daarna het Nkosi teruggegaan na die buurvrou se huis onder die voorwendsel dat hy weer die selfoon nodig het. Hy het toe die buurvrou begin aanrand, haar verwurg en verkrag,” sê Nyuswa. Nyuswa sê die ander bure het die vrou gehoor skree en die polisie in kennis gestel. Nkosi is terstond in hegtenis geneem. Nkosi het in die hof onskuldig gepleit en volgehou dat die verkragting nie plaasgevind het op die beweerde datum nie. Hy het beweer dat hy en die buurvrou ŉ geheime liefdesverhouding gehad het en dat hulle dit van die familie wou weerhou. Aanklaer Bianca Harmse het die getuienis gelei van die slagoffer en van ŉ ander buurman wat gesien het hoe Nkosi die slagoffer met geweld uit haar huis dwing. Die mediese verslag het ook fisieke beserings bevestig. Nkosi is skuldig bevind. Tydens vonnisoplegging het Harmse aangevoer dat Nkosi skuldig bevind is aan ŉ ernstige oortreding en daarom ŉ voorgeskrewe minimum vonnis opgelê moet word in die stryd om geslagsgebaseerde geweld te bestry. Die hof het Nkosi tot lewenslange tronkstraf gevonnis en hy is onbevoeg verklaar om ŉ vuurwapen te besit. “Die NVG is oortuig dat hierdie swaar vonnis die gemeenskap en toekomstige verkragters sal afskrik,” sê Nyuswa.